Document ID: 32007D0507

ΑΠΌΦΑΣΗ ΤΗΣ ΕΠΙΤΡΟΠΉΣ
της 16ης Ιουλίου 2007
για την τροποποίηση της απόφασης 2006/140/ΕΚ σχετικά με χρηματοδοτική συνεισφορά της Κοινότητας, για το 2007, όσον αφορά την έρευνα για τα ανθεκτικά στις μεταδοτικές σπογγώδεις εγκεφαλοπάθειες (ΜΣΕ) γονίδια της πρωτεΐνης πρίον στα αιγοειδή στην Κύπρο
[κοινοποιηθείσα υπό τον αριθμό Ε(2007) 3369]
(Το κείμενο στην ελληνική γλώσσα είναι το μόνο αυθεντικό)
(2007/507/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 20,
Εκτιμώντας τα ακόλουθα:
(1)
Η εκρίζωση μεταδοτικών σπογγωδών εγκεφαλοπαθειών (ΜΣΕ) σε μικρά μηρυκαστικά -συμπεριλαμβανομένης της σπογγώδους εγκεφαλοπάθειας των βοοειδών (ΣΕΒ), η οποία θεωρείται αιτία της θανατηφόρου νέας μορφής, δηλαδή της νόσου Creutzfeld Jacob στους ανθρώπους- έχει κεφαλαιώδη σημασία για την υγεία των ζώων και την προστασία των καταναλωτών.
(2)
Το 2005 η Κύπρος υπέβαλε διετή έρευνα σχετικά με τους ανθεκτικούς στις ΜΣΕ γονοτύπους στα αιγοειδή, προκειμένου να λάβει οικονομική στήριξη από την Κοινότητα. Στόχος αυτής της έρευνας είναι, αφενός, να διεξαχθούν περαιτέρω έρευνες στο γονίδιο της πρωτεΐνης πρίον στα αιγοειδή του εν λόγω κράτους μέλους για να επιβεβαιωθούν τα αποτελέσματα προηγούμενων προκαταρκτικών μελετών, σύμφωνα με τα οποία ανιχνεύθηκαν πολυμορφισμοί ειδικά στην πρωτεΐνη πρίον, γεγονός που αποδεικνύει ανθεκτικότητα στις ΜΣΕ και, αφετέρου, να αξιολογηθούν τα δεδομένα ώστε να μπορεί να εκτιμηθεί με ακρίβεια ο βασικός επιπολασμός των ανθεκτικών στις ΜΣΕ γονιδίων της πρωτεΐνης πρίον στα αιγοειδή. Στην Κύπρο ο επιπολασμός των ΜΣΕ στα αιγοειδή είναι ιδιαίτερα υψηλός και, ως εκ τούτου, το εν λόγω πιλοτικό πρόγραμμα ενδείκνυται να υλοποιηθεί σε αυτό το κράτος μέλος. Η έρευνα άρχισε την 1η Ιανουαρίου 2006.
(3)
Σύμφωνα με το άρθρο 3 παράγραφος 2 στοιχείο α) του κανονισμού (ΕΚ) αριθ. 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής (2), πρόκειται να χρηματοδοτηθούν από το Ευρωπαϊκό Γεωργικό Ταμείο Εγγυήσεων προγράμματα εκρίζωσης και παρακολούθησης ζωονόσων (κτηνιατρικά μέτρα). Για τους σκοπούς δημοσιονομικού ελέγχου, πρέπει να εφαρμόζονται τα άρθρα 9, 36 και 37 του εν λόγω κανονισμού.
(4)
Δυνάμει της απόφασης 2006/140/ΕΚ της Επιτροπής, της 15ης Φεβρουαρίου 2006, σχετικά με ειδική χρηματοδοτική συνεισφορά της Κοινότητας όσον αφορά την έρευνα για τα ανθεκτικά στις μεταδοτικές σπογγώδεις εγκεφαλοπάθειες (ΜΣΕ) γονίδια της πρωτεΐνης πρίον στα αιγοειδή, την οποία υπέβαλε η Κύπρος για το 2006 (3), χορηγήθηκε χρηματοδοτική συνεισφορά από την Κοινότητα για το 2006 με σκοπό τη μελέτη της γενετικής ανθεκτικότητας στις ΜΣΕ όσον αφορά τα αιγοειδή του εν λόγω κράτους μέλους.
(5)
Για δημοσιονομικούς λόγους, η απόφαση για τη χορήγηση κοινοτικής ενίσχυσης λαμβάνεται για κάθε έτος. Κρίνεται σκόπιμο να χορηγηθεί κοινοτική χρηματοδοτική συνεισφορά, ώστε η έρευνα αυτή να καλύπτει το 2007. Ως εκ τούτου, η απόφαση 2006/140/ΕΚ πρέπει να τροποποιηθεί για να καλύψει το εν λόγω έτος.
(6)
Στο παράρτημα της απόφασης 2006/140/ΕΚ αναφέρεται η χρηματοδοτική ενίσχυση της Κοινότητας, καθώς και τα μέσα υποβολής τεχνικών και οικονομικών στοιχείων. Το παράρτημα αυτό πρέπει να τροποποιηθεί ώστε να λαμβάνει υπόψη τη χρηματοδοτική ενίσχυση για το 2007, καθώς και τις αλλαγές στην υποβολή στοιχείων για το εν λόγω έτος.
(7)
Για λόγους διοικητικής αποτελεσματικότητας, όλες οι δαπάνες που υποβάλλονται για χρηματοδοτική συνεισφορά από την Κοινότητα πρέπει να εκφράζονται σε ευρώ. Σύμφωνα με τον κανονισμό (ΕΚ) αριθ. 1290/2005, η συναλλαγματική ισοτιμία για τις δαπάνες σε ένα νόμισμα άλλο από το ευρώ πρέπει να είναι η ισοτιμία που καθορίστηκε πρόσφατα από την Ευρωπαϊκή Κεντρική Τράπεζα πριν από την πρώτη ημέρα του μήνα κατά τον οποίο υποβάλλεται η αίτηση από την Κύπρο.
(8)
Ως εκ τούτου, η απόφαση 2006/140/ΕΚ πρέπει να τροποποιηθεί αναλόγως.
(9)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2006/140/ΕΚ τροποποιείται ως εξής:
1)
Το άρθρο 1 αντικαθίσταται από το ακόλουθο κείμενο:
«Άρθρο 1
1. Εγκρίνεται το ερευνητικό πρόγραμμα που υπέβαλε η Κύπρος για τα ανθεκτικά στις ΜΣΕ γονίδια της πρωτεΐνης πρίον στα αιγοειδή για περίοδο 24 μηνών, η οποία αρχίζει την 1η Ιανουαρίου 2006.
2. Η χρηματοδοτική ενίσχυση της Κοινότητας για το πρόγραμμα που αναφέρεται στην παράγραφο 1 καλύπτει τις δαπάνες (εκτός ΦΠΑ) τις οποίες πραγματοποιεί η Κύπρος για εργαστηριακές δοκιμές έως 100 %, σύμφωνα με το κεφάλαιο 1 του παραρτήματος για το 2006 και το κεφάλαιο 3 για το 2007. Η συνολική ενίσχυση θα ανέρχεται, κατ’ ανώτατο όριο, σε 47 500 ευρώ για το 2006 και σε 103 000 ευρώ για το 2007.»
2)
Το άρθρο 2 τροποποιείται ως εξής:
α)
τα στοιχεία β) και γ) αντικαθίστανται από τα ακόλουθο κείμενο:
«β)
υποβάλλεται ενδιάμεση ετήσια οικονομική και τεχνική αξιολόγηση η οποία καλύπτει τους πρώτους οκτώ μήνες κάθε έτους της έρευνας, το αργότερο δύο μήνες μετά τη λήξη αυτής της περιόδου. Η έκθεση ακολουθεί το υπόδειγμα που καθορίζεται στο κεφάλαιο 2 του παραρτήματος για το 2006 και στο κεφάλαιο 4 του εν λόγω παραρτήματος για το 2007, συνοδευόμενη από δικαιολογητικά για τις δαπάνες που πραγματοποιήθηκαν·
γ)
υποβάλλεται τελική ετήσια έκθεση για κάθε έτος της έρευνας έως τις 31 Μαρτίου 2007 το αργότερο για το 2006 και έως τις 31 Μαρτίου 2008 το αργότερο για το 2007 σχετικά με τη συνολική εκτέλεση και τα αποτελέσματα της έρευνας για ολόκληρη την περίοδο για την οποία χορηγήθηκε η κοινοτική χρηματοοικονομική ενίσχυση. Η έκθεση θα περιλαμβάνει επίσης τεχνική και οικονομική αξιολόγηση για το 2006 και το 2007, σύμφωνα με το υπόδειγμα που περιλαμβάνεται στο κεφάλαιο 2 του παραρτήματος για το 2006 και στο κεφάλαιο 4 του εν λόγω παραρτήματος για το 2007, συνοδευόμενη από δικαιολογητικά για τις δαπάνες που πραγματοποιήθηκαν·»·
β)
η παράγραφος 2 αντικαθίσταται από το ακόλουθο κείμενο:
«2. Εάν δεν τηρηθεί η προθεσμία που ορίζεται στην παράγραφο 1 στοιχείο γ), η χρηματοδοτική συνεισφορά μειώνεται κατά 25 % την 1η Μαΐου, κατά 50 % την 1η Ιουνίου, κατά 75 % την 1η Ιουλίου και κατά 100 % την 1η Σεπτεμβρίου του ημερολογιακού έτους που έπεται του σχετικού έτους της έρευνας.»
3)
Το άρθρο 3 αντικαθίσταται από το ακόλουθο κείμενο:
«Άρθρο 3
Οι δαπάνες που υποβάλλονται από την Κύπρο για χρηματοδοτική συνεισφορά από την Κοινότητα εκφράζονται σε ευρώ και αποκλείουν το φόρο προστιθέμενης αξίας και άλλους φόρους.
Η συναλλαγματική ισοτιμία για τις δαπάνες είναι η ισοτιμία που καθορίστηκε πρόσφατα από την Ευρωπαϊκή Κεντρική Τράπεζα πριν από την πρώτη ημέρα του μήνα κατά τον οποίο υποβάλλεται η αίτηση από την Κύπρο.».
4)
Το παράρτημα τροποποιείται σύμφωνα με το παράρτημα της παρούσας απόφασης.
Άρθρο 2
Η παρούσα απόφαση αρχίζει να ισχύει από την 1η Ιανουαρίου 2007.
Άρθρο 3
Η παρούσα απόφαση απευθύνεται στην Κυπριακή Δημοκρατία.
Βρυξέλλες, 16 Ιουλίου 2007.

Labels: 0
18
15
6